I hele avisens dækningsområde går det den rigtige vej - både i Aarhus, Favrskov, Odder, Skanderborg, Syddjurs og Norddjurs kommuner.

Annonce

ØSTJYLLAND: Østjyske boligejere kan glæde sig. Det samme kan virksomhedsejere, cyklister, bilister og butiksejere: Alle fem grupper bliver i stadig mindre grad plaget af tyve. Avisen har undersøgt, hvordan det de seneste år er gået med indbrud i virksomheder, indbrud i boliger, indbrud i biler, butikstyverier og cykeltyverier i seks østjyske kommuner, og på næsten samtlige parametre i de fem af kommunerne går det den rigtige vej. Kun i Skanderborg Kommune, som hører under Sydøstjyllands Politi, er der ikke et fald over hele linien. De øvrige kommuner hører under Østjyllands Politi. - Udviklingen i Østjylland er ikke så markant hvad angår butikstyverier. Til gengæld er der et markant fald i tyverier fra boliger og virksomheder samt cykeltyverier og tyverier fra biler, siger politikommissær Arne Mikkelsen, Østjyllands Politi. Han glæder sig over udviklingen. - En af årsagerne til faldet i tyverier er, at folk er blevet bedre til at sikre deres boliger og deres værdigenstande. En anden årsag er, at flere og flere har etableret nabohjælp-ordninger. Det har faktisk en virkning, siger han. Men det er ikke hele forklaringen. - En anden årsag er, at en del af kriminaliteten er flyttet over på nettet. Det er her, en betydelig del af de kriminelle bruger deres tid, siger politikommissæren.

Annonce

Aarhus

I de østjyske kommuner i avisens dækningsområde ser "tyveribilledet" sådan ud: I Aarhus Kommune er antallet af indbrud i boliger i runde tal halveret i løbet af de seneste 10 år - fra godt 3700 indbrud til 1800 indbrud i 2017. Samme markante positive udvikling er sket med hensyn til indbrud i virksomheder og butikker. Samtidig går det den rigtige vej for to type tyverier, som århusianerne de senere år har været plaget af: Cykeltyverier og tyverier fra biler. Cykeltyverierne toppede i 2011 og 2012. Begge år blev der i et enkelt kvartal stjålet over 2000 cykler. I dag bliver der i Aarhus Kommune i snit "kun" stjålet cirka 1000 cykler i løbet af et kvartal. Tyverierne fra biler er dykket en smule de senere år til dag cirka 600 indbrud hvert kvartal. Akilleshælen er stadig butikstyverierne, selv om antallet er faldet en smule. Hvert kvartal bliver der i dag anmeldt mellem 300 og 400 butikstyverier, og det er kun en smule lavere end tidligere.

Annonce

Odder

I Odder Kommune går det uden diskussion den rigtige vej med antallet af indbrud i virksomheder og biler. Til gengæld er det ikke for alvor lykkedes politiet at nedbringe antallet af indbrud i boliger. Sidste år var der 104 indbrud i boliger i Odder Kommune, og det tal er kun en lille smule lavere end i årene forinden. Heller ikke hvad angår butikstyverier og cykeltyverier er der den helt store, glædelige udvikling i Odder Kommune Tendensen er dog svag positiv.

Annonce

Favrskov

I Favrskov Kommune var der en del tyverier fra boliger i 2011 og 2012, men siden er udviklingen gået den rigtige vej, selv om udviklingen ikke er markant. I dag er der i et kvartal indbrud i mellem 60 og 80 boliger. Til gengæld kan butiksejerne og virksomhedsejerne glæde sig over, at antallet af indbrud i løbet af 10 år er faldet til under halvdelen. Det samme er antallet af tyverier fra biler. Antallet af butikstyverier og cykeltyverier er inde i en svag positiv udvikling. Hvert kvartal bliver der i Favrskov Kommune i dag stjålet mellem 40 og 50 cykler i gennemsnit.

Annonce

Syddjurs

Heller ikke i Syddjurs Kommune har indbyggerne oplevet det helt store fald i antallet af indbrud i deres hjem, selv om det går i den rigtige retning. Sidste år var der 231 indbrud i boliger i kommunen. Til gengæld er antallet af butikstyverier faldet kraftigt de seneste par år. Ja, sidste år var der kun 24 butikstyverier i hele kommunen. Også antallet af cykeltyverier, indbrud i virksomheder og indbrud i biler går i den rigtige retning i Syddjurs Kommune.

Annonce

Norddjurs og Skanderborg

Stort set samme udvikling finder vi i Norddjurs Kommune, selv om faldet i indbrud i boliger her har været mere markant. De sidste 10 år er antallet af indbrud mere end halveret. I Skanderborg Kommune er der ikke sket nogen entydig positiv udvikling i antallet af tyverier fra boliger de seneste 10 år. Sidste år var der knap 480 tyverier fra huse eller lejligheder i kommunen, og det tal her ikke rykket sig for alvor de senere år. Også på områder som cykeltyverier og butikstyverier er der nærmest status quo. Til gengæld går antallet af cykeltyverier, tyverier fra biler og virksomheder den rigtige vej.